b'\n_START_ARTICLE_\nBombardeig de Darwin\n_START_SECTION_\nLes forces enfrontades\n_START_PARAGRAPH_\nLa major part dels avions atacants provenien dels 4 portaavions de la 1a Divisi\xc3\xb3 de Portaavions de la Marina Imperial Japonesa (l\'Akagi i el Kaga) i de la 2a Divisi\xc3\xb3 de Portaavions (el Hiry\xc5\xab i el S\xc5\x8dry\xc5\xab), amb un total de 188 avions. A m\xc3\xa9s, tamb\xc3\xa9 hi participaren bombarders pesants amb base a terra. Els japonesos llan\xc3\xa7aren dues onades d\'avions, amb un total de 242 naus, entre bombarders i caces._NEWLINE_Darwin estava pobrament defensada per canons antiaeris, totes elles armes de calibre petit i cap ni una de 20mm o superior. Els \xc3\xbanics esquadrons operatius de la Reial For\xc3\xa7a A\xc3\xa8ria Australiana (RAAF) de caces estaven a Europa, al nord d\'\xc3\x80frica o a l\'Orient Mitj\xc3\xa0. Els \xc3\xbanics caces moderns amb seu a Darwin eren 11 Curtiss P-40 "Tomahawk" del 33\xc3\xa8 Esquadr\xc3\xb3 de Persecuci\xc3\xb3 de les USAAF. Tamb\xc3\xa9 hi havia alguns avions poc armats o obsolets d\'entrenament (5 Wirraways inservibles) i patrullers (6 Hudson). A m\xc3\xa9s, hi havia una estaci\xc3\xb3 experimental de radar, per\xc3\xb2 encara no estava operativa.\n_START_SECTION_\nAtacs japonesos posteriors\n_START_PARAGRAPH_\nDespr\xc3\xa9s dels atacs del 19 de febrer de 1942, el Territori del Nord i zones de l\'oest australi\xc3\xa0 van ser bombardejats en 62 ocasions m\xc3\xa9s entre el 4 de mar\xc3\xa7 de 1942 i el 12 de novembre de 1943. Un dels atacs m\xc3\xa9s durs tingu\xc3\xa9 lloc el 16 de juny de 1942 quan un gran grup japon\xc3\xa8s atac\xc3\xa0 els dip\xc3\xb2sits de combustible del port i caus\xc3\xa0 greus danys a les zones adjacents. Majorit\xc3\xa0riament, les flotes aliades abandonaren la base naval de Darwin despr\xc3\xa9s de l\'atac del 19 de febrer, dispersant les seves forces entre Brisbane, Fremantle i d\'altres ports menors. En canvi, els comandants aeron\xc3\xa0utics aliats llan\xc3\xa7aren una gran ofensiva constructora a la zona de Darwin, aixecant diversos camps d\'aviaci\xc3\xb3 i desplegant diversos esquadrons._NEWLINE_Els quatre portaavions japonesos que van participar en el bombardeig de Darwin (l\'Akagi, el Kaga, el Hiry\xc5\xab i el S\xc5\x8dry\xc5\xab) van ser enfonsats durant la Batalla de Midway al juny de 1942._NEWLINE_El 19 de febrer de cada any se celebra una cerim\xc3\xb2nia de memorial al Cenotafi de Darwin. S\'inicia a les 9:58, en el moment prec\xc3\xads de l\'inici del primer atac.'